Preporuka za ODLUKU VIJEĆA o stavljanju izvan snage Odluke 2010/282/EU o postojanju prekomjernog deficita u Austriji /* COM/2014/0435 final */





Preporuka za ODLUKU VIJEĆA o stavljanju izvan snage Odluke 2010/282/EU o postojanju prekomjernog deficita u Austriji VIJEĆE EUROPSKE UNIJE, uzimajući u obzir Ugovor o funkcioniranju Europske unije (UFEU), a posebno njegov članak 126. stavak 12., uzimajući u obzir preporuku Komisije, budući da: (1) Odlukom Vijeća 2010/282/EU od 2. prosinca 2009. na temelju preporuke Komisije odlučeno je da u Austriji postoji prekomjerni deficit. Vijeće je utvrdilo da je deficit opće države predviđen za 2009. iznosio 3,9 % BDP-a, što je iznad referentne vrijednosti od 3 % BDP-a iz Ugovora, dok je predviđeno da će bruto dug opće države dosegnuti 68,2 % BDP-a u 2009., što je iznad referentne vrijednosti od 60 % BDP-a iz Ugovora[1]. (2) U skladu s člankom 126. stavkom 7. UFEU-a i člankom 3. stavkom 4. Uredbe Vijeća (EZ) br. 1467/97 od 7. srpnja 1997. o ubrzanju i pojašnjenju provedbe postupka u slučaju prekomjernog deficita[2], Vijeće je 2. prosinca 2009. na temelju preporuke Komisije uputilo preporuku Austriji u cilju okončanja stanja prekomjernog deficita najkasnije do 2013. Preporuka je objavljena. (3) U skladu s člankom 4. Protokola o postupku u slučaju prekomjernog deficita priloženog Ugovorima, Komisija osigurava podatke za provedbu postupka. U okviru primjene navedenog Protokola države članice dostavljaju podatke o državnom deficitu i dugu i drugim povezanim varijablama dvaput godišnje, odnosno do 1. travnja i do 1. listopada u skladu s člankom 3. Uredbe Vijeća (EZ) br. 479/2009 od 25. svibnja 2009. o primjeni Protokola o postupku u slučaju prekomjernog deficita priloženog Ugovoru o osnivanju Europske zajednice[3]. (4) Pri odlučivanju o tome je li odluku o postojanju prekomjernog deficita potrebno staviti izvan snage Vijeće bi trebalo donijeti odluku na temelju dostavljenih podataka. Nadalje, odluku o postojanju prekomjernog deficita trebalo bi staviti izvan snage samo ako Komisijine prognoze pokažu da tijekom razdoblja obuhvaćenog prognozom deficit neće biti veći od praga od 3 % BDP-a[4]. (5) Na temelju podataka koje je osigurala Komisija (Eurostat) u skladu s člankom 14. Uredbe (EZ) br. 479/2009, slijedom obavijesti Austrije iz travnja 2014. i na temelju programa stabilizacije 2014. i Komisijine proljetne prognoze 2014. opravdano je donijeti sljedeće zaključke: – Nakon što je dosegnuo vrhunac od 4,5 % BDP-a u 2010., deficit opće države u Austriji već se 2011. spustio ispod referentne vrijednosti od 3 % BDP-a iz Ugovora. To poboljšanje, u usporedbi s prvobitno predviđenim fiskalnim ishodom, bilo je povezano s uvažavanjem mjera državnih rashoda za rekapitalizaciju „loše banke” KA Finanz (oko 0,4 % BDP-a) u državnim računima iz 2012., kada su nastali utjecaji potvrđeni na temelju financijskih izvještaja banke. U manjim razmjerima smanjenje deficita proizlazi iz rashoda nižih od predviđenih na svim razinama vlasti i povoljnijih gospodarskih uvjeta, što je dovelo do većeg rasta prihoda od predviđenog. Suprotno državnim i Komisijinim prognozama, deficit opće države 2012. je i dalje bio ispod 3 % BDP-a. No zbog očekivanih rizika povezanih s mogućim dodatnim operacijama spašavanja financijskog sektora koje su mogle dovesti do deficita iznad 3 % BDP-a u narednim godinama, Komisija nije preporučila prijevremeno stavljanje izvan snage postupka u slučaju prekomjernog deficita. Međutim rizici se nisu ostvarili te je u 2013. u Austriji zabilježen deficit od 1,5 % BDP-a. Navedeno dodatno smanjenje deficita bilo je u velikoj mjeri posljedica neočekivanog dosega jednokratnih mjera povezanih s prodajom frekvencijskih područja za mobilnu telefoniju, koja odgovara iznosu od gotovo 0,6 % BDP-a. – U programu stabilizacije 2014. – 2018., koji je austrijska vlada donijela 29. travnja 2014., predviđa se da će deficit opće države porasti na 2,7 % BDP-a u 2014., a nakon toga pasti na 1,4 % BDP-a u 2015. U Komisijinoj proljetnoj prognozi 2014. predviđa se deficit od 2,8 % BDP-a u 2014. i 1,5 % BDP-a u 2015. Stoga bi tijekom razdoblja obuhvaćenog prognozom deficit trebao ostati ispod referentne vrijednosti od 3 % BDP-a. Osim toga, u okviru Uredbe (EU) br. 473/2013 vlada je najavila i u dopisu Komisiji potvrdila skup dodatnih ušteda i većih prihoda, koje je Komisija procijenila na 0,2 % BDP-a, a čiji je cilj izbjeći predviđeno znatno odstupanje od potrebnog puta prilagodbe prema ostvarenju srednjoročnih ciljeva. – Porast deficita opće države u 2014. uzrokovan je uspostavom loše banke (tijelo za likvidaciju, Abbaueinheit) za likvidaciju imovine umanjene vrijednosti banke Hypo Alpe Adria. Skupina vanjskih stručnih savjetnika koje je imenovala vlada procijenila je učinak uspostave tijela za likvidaciju banke Hypo Alpe Adria na iznos do 4 milijarde EUR (1,2 % BDP-a) uključujući učinak dokapitalizacije od 750 milijuna EUR koja je već izvršena u 2014. Konačni učinak na povećanje deficita ovisit će o neovisnoj reviziji kvalitete imovine banke Hypo Alpe Adria koja će se pokrenuti tijekom ove godine kako bi se Eurostatu omogućila ocjena statističkog bilježenja te operacije. Čini se da sadašnja procjena stručnih savjetnika sadržava razumnu mjeru opreza te se stoga može smatrati vjerodostojnom; međutim ne može se isključiti veći utjecaj na deficit koji proizlazi iz navedenog postupka. To je glavni negativni rizik u prognozama deficita za 2014. U isto vrijeme te uzimajući u obzir dodatne diskrecijske mjere koje je najavila vlada nakon objavljivanja Komisijine prognoze, a koje bi trebale dovesti do dodatnog smanjenja ukupnog deficita, čini se da su rizici za deficit u 2014. u općem smislu uravnoteženi. – Strukturni saldo, odnosno saldo prilagođen na temelju gospodarskog ciklusa i bez jednokratnih i drugih privremenih mjera, od 2011. do 2013. u prosjeku se svake godine poboljšavao za gotovo 0,7 % BDP-a, uglavnom u skladu s preporukama Vijeća. Na temelju Komisijine proljetne prognoze, njezine procjene ažuriranog nacrta proračunskog plana podnesenog 29. travnja 2014. i dodatnih mjera koje je vlada najavila 12. svibnja 2014., u 2014. predviđa se blago poboljšanje strukturnog salda. U tom se kontekstu čini da se trenutačno pojavljuje jaz od 0,5 % BDP-a u odnosu na potrebnu prilagodbu strukturnog salda prema ostvarenju srednjoročnog cilja u 2014., što upućuje na to da postoji potreba za učvršćivanjem proračunskih mjera kako bi se osigurala potpuna usklađenost s preventivnim dijelom pakta s obzirom na novi rizik znatnog odstupanja od potrebnog puta prilagodbe. – Udio duga u BDP-u povećao se od 2009. do 2013. sa 69,2 % na 74,5 %. Predviđa se da će bruto dug opće države 2014. porasti na oko 80 % BDP-a, uglavnom zbog uključenja u dug opće države obveza koje su nastale u pogledu prijenosa imovine umanjene vrijednosti banke Hypo Alpe Adria na tijelo za likvidaciju. (6) Vijeće podsjeća na to da je počevši od 2014., što je godina koja slijedi nakon smanjenja prekomjernog deficita, Austrija podložna preventivnom dijelu Pakta o stabilnosti i rastu te bi trebala odgovarajućom brzinom napredovati prema ostvarenju srednjoročnog cilja, među ostalim poštovanjem referentnog mjerila za rashode, te dostatno napredovati prema usklađenosti s kriterijem duga u skladu s člankom 2. stavkom 1.a Uredbe Vijeća (EZ) 1467/97 iz srpnja 1997. o ubrzanju i pojašnjenju provedbe postupka u slučaju prekomjernog deficita. (7) U skladu s člankom 126. stavkom 12. Ugovora, Odluka Vijeća o postojanju prekomjernog deficita stavlja se izvan snage ako Vijeće smatra da je u predmetnoj državi članici prekomjerni deficit smanjen. (8) Vijeće smatra da je prekomjerni deficit u Austriji smanjen i stoga je Odluku 2010/282/EU potrebno staviti izvan snage, DONIJELO JE OVU ODLUKU: Članak 1. Iz sveobuhvatne procjene proizlazi da je stanje prekomjernog deficita u Austriji ispravljeno. Članak 2. Stoga se Odluka 2010/282/EU stavlja izvan snage. Članak 3. Ova je Direktiva upućena Austrijskoj Republici. Sastavljeno u Bruxellesu, Za Vijeće Predsjednik [1] Deficit opće države za 2009. nakon toga je revidiran na 5,5 % BDP-a, a dug opće države na 116,4 % BDP-a. [2] SL L 209, 2.8.1997., str. 6. [3] SL L 145, 10.6.2009, str. 1. [4] U skladu sa „Specifikacijama za provedbu Pakta o stabilnosti i rastu i smjernicama u pogledu oblika i sadržaja programa stabilnosti i konvergencije” od 3. rujna 2012. Vidi: http://ec.europa.eu/economy_finance/economic_governance/sgp/pdf/coc/code_of_conduct_en.pdf